I 1. kvartal 2014 var det 4,7 millioner flere passasjerer med både buss og bane enn i samme periode året før. Passasjertrafikk med båt har sin absolutte lavsesong i vintermånedene, og utkjørt distanse falt med -4,0 prosent. Likevel økte antall båtpassasjerer med 12,6 prosent, eller drøye 0,2 millioner påstigninger. En stor del av denne økningen skriver seg imidlertid fra et nyetablert tilbud om gratis passasjerferger i Fredrikstad.

Merkbar satsing på bane

I et femårsperspektiv har utkjørt distanse med bane økt med drøye 20 prosent. Dette forsterkede tilbudet har ført til en passasjervekst på 25,9 prosent. Etablering av Bybanen i Bergen i 2010 har vært et vesentlig bidrag, men forklarer på ingen måte hele økningen.

Økte billettinntekter

Billettinntektene økte i takt med passasjerveksten siste året og utgjorde 2,7 milliarder kroner i 1. kvartal 2014. Over halvparten av inntektene var betaling for å transporteres med bane.

Påskens plassering påvirker sammenligningene

Påsken var, bortsett fra 2. påskedag, i 1. kvartal i 2013, mens hele høytiden kom i 2. kvartal året etter. I ferier og høytider er det ingen skoleskyss og langt færre pendlings- og jobbreiser, og denne reduksjonen oppveies ikke på noe vis av ferieutfarten. Det er først og fremst buss og sporvogn/forstadsbane som påvirkes i negativ retning. I sammenligningen mellom årets første kvartal i 2013 og 2014 gjør dette forholdet at økningen blir noe overvurdert.

Les flere detaljer hos SSB